Stiefpa skiet glo sy 2 dogtertjiesArgieffoto Twee kinders is in Ga-Chuene naby Lebowakgomo in Limpopo vermoedelik deur hul stiefpa doodgeskiet, het die polisie Donderdag gesê. “Die 39-jarige man het gevlug nadat hy Woensdag vermoedelik die twee dogtertjies, onderskeidelik agt en 10 jaar oud, geskiet het,” het brig. Hangwani Mulaudzi, woordvoerder van die polisie, gesê. Die man het sy drie kinders by hul ouma gaan haal en hulle na sy vrou se werksplek geneem. “Hy kon glo nie met sy vrou praat nie, aangesien sy besig was en hy het weer na buite gegaan. Sonder om enigiets te sê het hy twee skote afgevuur en een van die dogtertjies doodgeskiet. Die tweede dogtertjie het gevlug,” het Mulaudzi gesê. Hy is toe saam met sy jongste kind, ‘n tweejarige seuntjie, terug na die ouma se huis. Hy het op pad soontoe die seuntjie by ‘n vriend se huis afgelaai. “Hy het die tweede dogtertjie by haar ouma se huis gekry en haar glo twee keer van naby geskiet en weggehardloop.” Mulaudzi sê die motief vir die moord is nie bekend nie. Die seuntjie is intussen met sy ma herenig. Altwee is onder polisie-bewaking.